Diari Oficial de la Generalitat Valenciana


Sumari del DOGV 6872, del 28-09-2012 (2012/8860)

RESOLUCIÓ de 25 de setembre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del quint conveni específic de col∙laboració en desplegament de l'acord marc de col∙laboració subscrit el 26 de febrer de 2008 entre l'Agència Valenciana del Turisme i la Fundació Turismo Valencia Convention Bureau, per a l'exercici d'actuacions conjuntes en l'àmbit de les seues competències respectives.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6872

Data del DOGV
:   28-09-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/8860


Data del document
:   25-09-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 25 de setembre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del quint conveni específic de col∙laboració en desplegament de l'acord marc de col∙laboració subscrit el 26 de febrer de 2008 entre l'Agència Valenciana del Turisme i la Fundació Turismo Valencia Convention Bureau, per a l'exercici d'actuacions conjuntes en l'àmbit de les seues competències respectives. [2012/8860]  
  
L'Agència Valenciana del Turisme i la Fundació Turismo Valencia Convention Bureau han subscrit, després de la tramitació prèvia reglamentària, l'11 de juny de 2012, el quint conveni específic de col·laboració en desplegament de l'acord marc de col·laboració subscrit el 26 de febrer de 2008, per a l'exercici d'actuacions conjuntes en l'àmbit de les seues competències respectives.  
En compliment del que establix l'article 111.3 de la Llei 8/2010, de 23 de juny, de la Generalitat, de Règim Local de la Comunitat Valenciana, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 857/2012, i que figura com a annex d'esta resolució.  
  
València, 25 de setembre de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
  
Quint conveni específic de col·laboració en desplegament de l'acord marc de col·laboració subscrit el 26 de febrer de 2008 entre l'Agència Valenciana del Turisme i l'Ajuntament de València a través de la Fundació Turismo Valencia Convention Bureau, per a l'exercici d'actuacions conjuntes en l'àmbit de les seues competències respectives  
  
  
València, 11 de juny de 2012  
  
Reunits  
D'una part, Lola Johnson Sastre, consellera de Turisme, Cultura i Esport i presidenta de l'Agència Valenciana del Turisme, que intervé en nom i representació d'esta última, entitat de dret públic subjecta a la Generalitat, amb personalitat jurídica pròpia, i que es regula pel que disposen l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme i l'article 2 del Decret 100/2011, de 26 d'agost, pel qual s'aprova el Reglament Orgànic i Funcional de la Conselleria de Turisme, Cultura i Esport. El domicili de la referida entitat de dret públic, als efectes del present document, és el sitiuat a València, avinguda d'Aragó, número 30, planta huit.  
  
La legitimació i representació per a este acte es deriva de la seua condició de consellera de Turisme, Cultura i Esport d'acord amb el que establix l'article 1 del Decret 11/2011, de 28 de juliol, del president de la Generalitat, pel qual es nomenen consellers, secretari i portaveu del Consell, i a qui correspon exercir la presidència de la mencionada Agència Valenciana del Turisme -d'acord amb el que establix el número 1 de l'article 5 del referit Decret 209/2004, de 8 d'octubre-, la qual està autoritzada per a la firma d'este conveni en virtut del que disposa la lletra e del número 2 de l'esmentat article 5.  
I d'una altra, José Salinas Novella, director gerent de la Fundació Turismo Valencia Convention Bureau, amb núm. CIF T82893558 d'ara en avant Turismo Valencia o la Fundació, que intervé en nom i representació d'esta última, fundació privada amb personalitat jurídica pròpia, que té com a objectiu la promoció i projecció de la imatge turística de la ciutat de València a escala nacional i internacional.  
  
La seua legitimació i representació per a este acte es deriva de la seua condició i càrrec de director-gerent de la fundació, en virtut de l'escriptura d'apoderament autoritzada pel notari de València, Carlos Pascual de Miguel, el 15 de maig de 2003, amb el número de protocol 4398/03.   
  
Exposen  
1. Que l'Agència Valenciana del Turisme i Turismo Valencia van subscriure el 26 de febrer de 2008, un acord marc per a l'exercici d'actuacions conjuntes en l'àmbit de les seues competències respectives, que incloïa la possible col·laboració de l'Agència Valenciana del Turisme amb Turismo Valencia, en el desenrotllament de les accions específiques de rellevància en la captació de la demanda turística, i entre altres, en activitats de promoció, difusió, materials audiovisuals, de comunicació i informàtiques, que duguera a terme Turismo Valencia en el marc del seu pla d'actuacions anual.  
2. Que d'acord amb el que establix la clàusula tercera del mencionat acord marc, l'aportació econòmica es concretarà posteriorment segons els criteris que s'establisquen en els oportuns protocols addicionals que a este efecte se subscriguen en desplegament d'eixa clàusula.  
3. Que esta col·laboració entre l'Agència Valenciana del Turisme i Turismo Valencia necessita una concreció tècnica en què se'n determinen les condicions, així com el finançament, i és per això que s'establixen les següents  
  
Clàusules  
  
Primera. Objecte del conveni específic  
Constituïx l'objecte del present conveni específic la promoció i difusió de la destinació de la ciutat de València a través del finançament per part de l'Agència Valenciana del Turisme del pla d'actuacions que Turismo Valencia ha previst dur a terme durant l'any 2012, basat en la diferenciació de l'oferta turística de la ciutat d'acord amb les tendències de la demanda.  
Este pla d'actuacions inclou, entre altres línies:  
1. Anàlisi de la demanda i l'oferta del sector  
2. Accions promocionals en els països d'origen dels visitants  
3. Accions de màrqueting en les principals ciutats  
4. Pla de publicitat en els mitjans més rellevants  
5. Estratègia de comunicació i relacions públiques  
Així mateix l'Agència col·laborarà econòmicament, amb Turismo Valencia duent a terme el finançament nominatiu pressupostàriament determinat, en els termes que més avant s'establixen.  
  
Segona. Actuacions de Turismo Valencia  
Executar l'actuació objecte del conveni segons el pla d'actuacions presentat per a 2012, on s'inclouen les següents línies d'acció en els mercats nacional i internacional:  
1. Edició de guies informatives en castellà i anglés  
2. Distribució de merchandising, en accions promocionals dirigides tant a públic com a professionals.  
3. Adaptació dels estands de Turismo Valencia en distints certàmens firals, d'acord amb les característiques del certamen.  
4. Programació de viatges de familiarització d'operadors turístics, per a la seua inclusió en ofertes comercials com la generació d'articles i reportatges centrats en els actius turístics de València.   
5. Programació de viatges de premsa per a provocar la publicació d'articles i reportatges centrats en els actius turístics de València.   
Turismo Valencia en virtut de la subvenció que atorga l'Agència Valenciana del Turisme haurà de:  
a) Executar l'actuació objecte del conveni segons la proposta o memòria presentada.  
b) Fomentar la difusió i utilització de la plataforma de distribució turística de la Comunitat Valenciana Travel Open Apps entre els membres de l'associació, per tal de promoure de manera activa la transferència d'informació als associats, la seua integració en la plataforma i la seua participació en les convocatòries i activitats organitzades a este efecte, com ara tallers i sessions formatives, presentacions i reunions operatives entre altres, d'acord amb l'eix de distribució del Pla Estratègic Global del Turisme de la Comunitat Valenciana 2010-2020.  
  
c) Tenint en compte l'import de la subvenció nominativa, Turismo Valencia haurà d'acreditar el compliment dels requisits de concurrència per mitjà de la sol·licitud com a mínim de tres ofertes en aquelles contractacions necessàries o que es realitzen per al desenrotllament del conveni en els termes establits en l'article 31 núm. 3 de la Llei 38/2003, de 17 de novembre, General de Subvencions.  
L'entitat beneficiària haurà d'acreditar que no es dóna cap de les circumstàncies arreplegades en els articles 13.2 i 13.3 de la Llei 38 2003/, per mitjà de declaració responsable.   
Turismo Valencia haurà de comunicar a l'Agència Valenciana del Turisme, tan prompte com es conega, l'obtenció de qualssevol subvencions o ajudes per esta, procedents d'altres administracions, ens públics o privats.  
  
Tercera. Actuacions de l'Agència Valenciana del Turisme  
1. L'Agència Valenciana del Turisme subvencionarà a Turismo Valencia en l'exercici 2012, fins a un import màxim de noranta mil euros (90.000 €).  
L'Agència es compromet a transferir a Turismo Valencia la quantitat màxima de noranta mil euros, (90.000 €), IVA inclòs, amb càrrec al capítol IV, programa 22, Col·laboració Entitats, subprograma 222, «Actuacions de Màrqueting» del seu pressupost de 2012.   
En els Pressupostos de la Generalitat (Agència Valenciana del Turisme) per a l'anualitat de 2012, ha quedat establida una línia de subvenció nominativa a favor de Turismo Valencia, per import de 90.000 €, codi línia SE000034/06.  
L'import establit estarà destinat al finançament dels gastos que es generen en ocasió del Pla d'Actuacions dut a terme per Turismo Valencia en 2012.  
2. Les quantitats a abonar pels conceptes abans relacionats seran satisfetes per l'Agència Valenciana del Turisme directament a Turismo Valencia, que els destinarà al pagament de les prestacions i servicis dels professionals, empreses o entitats que realitzen les corresponents actuacions necessàries per a l'organització i celebració del Pla d'Actuacions per conceptes inherents a la consecució de l'objecte del conveni aplicant-se el principi de concurrència en aquells conceptes on existisca la possibilitat.   
A estos efectes Turismo Valencia haurà de presentar la següent documentació justificativa com a requisit necessari per al pagament:   
a) Originals de factures al seu nom o les corresponents còpies confrontades relatives als conceptes de l'actuació objecte del conveni, el net, o la suma de les quals siga igual o superior a la col·laboració econòmica.  
En cas que eixa entitat no deduïsca percentatge algun de les quotes d'IVA, suportades, haurà de presentar una declaració jurada pel representant legal, per mitjà de la que es notifique no tindre dret a practicar deduccions per les quotes d'IVA que puga suportar. Així mateix, presentarà certificat d'Hisenda Pública acreditant que no liquida IVA.  
  
b).Informe certificació del gasto expedit pel secretari de la Fundació amb el vistiplau del director, explicativa i acreditativa dels aspectes següents:  
b.1) Detall detallat dels gastos existents com a conseqüència de l'actuació objecte del conveni amb relació a les factures a què es referix l'apartat «a» anterior i que eixos gastos i factures estan vinculats a l'actuació objecte del conveni.  
b.2) Declaració de no haver rebut altres subvencions o ajudes per a l'actuació objecte d'este conveni, o en cas d'haver-les rebut origen i import de les mateixes.   
b.3) Declaració o justificació sobre la concurrència per a la contractació en aquells conceptes que ho admeten.  
b.4) La Fundació Turismo Valencia Convention Bureau presentarà una memòria d'actuacions amb documentació gràfica que desenrotlle les diferents prestacions i compromisos realitzats en l'execució del pla d'actuacions segons el que establix l'apartat d.1.  
3. No s'efectuarà per part de l'Agència Valenciana del Turisme cap transferència a favor de Turismo Valencia, si amb anterioritat a eixe abonament, l'esmentada fundació no es troba al corrent en el compliment de les seues obligacions tributàries i amb la Seguretat Social.  
La circumstància de no estar al corrent en el compliment de les seues obligacions tributàries o amb la Seguretat Social, l'incompliment del termini de presentació de la documentació justificativa o l'omissió de la documentació a què es referix el número dos anterior, podrà produir la resolució del present conveni, en el cas que requerida l'esmentada documentació per l'Agència Valenciana del Turisme no es produïra la seua presentació en un termini de quinze dies des que fora efectuat el requeriment per part de l'Agència.  
L'entitat beneficiària autoritza a l'Agència Valenciana del Turisme a obtindre de forma telemàtica les dades que es troben en l'Agència Estatal d'Administració Tributària, servicis territorials de la Conselleria d'Economia, Hisenda i Ocupació i Tresoreria General de la Seguretat Social, relatius al compliment d'obligacions tributàries i amb la Seguretat Social   
4. Una vegada rebuda amb conformitat les factures i la resta de documentació establida en este conveni, l'Agència procedirà al pagament segons l'anteriorment establit.  
  
Quarta. Comissió de seguiment  
La comissió a què es referix la clàusula quarta de l'acord marc serà l'encarregada del seguiment de les activitats en què col·labore l'Agència Valenciana del Turisme, d'acord amb el que establixen les clàusules anteriors.  
  
Quinta. Duració  
L'eficàcia d'este conveni específic produirà efectes des de la seua firma fins a la finalització de les actuacions que s'hi establixen, i. si és el cas, fins al 31 d'octubre de 2012. No obstant això, es podran considerar gastos subvencionables els generats des de l'1 de gener de 2012.  
  
Sexta. Resolució i reintegrament  
El conveni específic entre l'Agència Valenciana del Turisme, i Turismo Valencia, quedarà resolt per l'acord mutu de les parts, per les causes abans establides i per l'incompliment, per part de qualsevol d'elles, de les estipulacions que s'hi establixen.  
En el cas d'incompliment total o parcial de les seues obligacions per part de Turismo Valencia, caldrà reintegrar a l'Agència Valenciana del Turisme les quantitats percebudes i no aplicades correctament a les finalitats d'este conveni, sense perjuí de l'aplicació, a més, d'allò que s'ha disposat per a estos supòsits en la Llei 38/2003, de 17 de novembre, General de Subvencions.  
L'Agència Valenciana del Turisme podrà efectuar, en qualsevol moment, totes les actuacions de comprovació que considere oportunes per a la verificació de la correcta aplicació per part de la Fundació de les quantitats lliurades a favor seu en virtut d'este conveni.  
  
Sèptima. Règim jurídic  
El present conveni específic regula la concessió d'una subvenció nominativa a favor de la Fundació Turismo Valencia Convention Bureau, per la qual cosa el seu règim jurídic és el derivat del que establix la Llei 38/2003, de 17 de novembre, General de Subvencions, així com el seu reglament aprovat per Reial Decret 887/2006, de 21 de juliol, i d'allò que s'ha establit per a este tipus de transferències corrents en el Text Refós de la Llei d'Hisenda Pública de la Generalitat aprovat per Decret Legislatiu del Consell de la Generalitat Valenciana, de 26 de juny de 1991.  
  
Octava. Compatibilitat amb la normativa europea sobre ajudes públiques  
1. Este conveni és compatible amb el mercat interior, ja que les seues disposicions no afecten els intercanvis comercials entre els estats membres, d'acord amb el que disposa l'article 107.1 del Tractat de Funcionament de la Unió Europea, i no complix els requisits acumulatius exigits en el dit article, ja que el seu beneficiari no és una empresa productora de béns o prestadora de servicis en el mercat, sinó una fundació que té com a objectiu la promoció d'un destinació turística en el seu conjunt com és la ciutat de València.  
2. Com que es tractar d'un conveni no subjecte a l'article 107.1 del TFUE, i d'acord amb el que establix l'article 3.4 del Decret 147/2007, de 7 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la subvenció establida per mitjà del present conveni no requerix notificació o comunicació a la Comissió Europea.   
3. En compliment del que disposa l'esmentat article 3.4 del decret, ha sigut remés un informe de no-subjecció a la Direcció General de Projectes i Fons Europeus de la Conselleria d'Hisenda i Administració Pública, i s'ha justificat adequadament la no-aplicació a este de l'article 107.1 del TFUE, i per tant la seua compatibilitat amb la normativa europea sobre ajudes públiques.   
  
La consellera de Turisme, Cultura i Esport i presidenta de l'Agència Valenciana del Turisme: Lola Johnson Sastre.  
El director gerent de la Fundació Turismo Valencia Convention Bureau: José Salinas Novella.